Сарочыны бліны  
*Васіль Вітка*

Клапатлівая сарока,

Гаспадыня белабока,

Па прыпечку скакала,

Бліны расчыняла.

А дачушка памагала.

Сынок цеста мясіў.

Другі сын ваду насіў.

Трэці ў печы паліў.

А чацвёрты сядзеў,

На агеньчык глядзеў,

Памагаць не хацеў.

Бліны маці даставала,

Усіх дзетак частавала:

— На, дачушка, блінец,

Ты ў мяне — маладзец.

I сынок — маладзец,

I яму даю блінец,

I табе, сынок другі,

Мой памочнік дарагі.

Самы смачны блінок

Возьме трэці мой сынок...

Дзеці ўсе бліны паелі.

Шух, шух — паляцелі.

— Ну, а дзе ж, а дзе мой блін? —

Запытаў чацвёрты сын. —

Мама, дзе мой блінец?

— А табе няма.

Канец.